ພາຍຸຫິມະ ຖະຫຼົ່ມ ພາກຕາເວັນອອກ ສຽງເໜືອ ຂອງ ສຫລ (ສະໄລດ໌)
ສາຍການບິນ​ຫລາຍ​ພັນ​ຖ້ຽວ​ ໄດ້​ຖືກ​ຍົກ​​ເລີກ ​ແລະສະໜາມ​ບິນໃນນະ​ຄອນ​ Boston ​ແລະນະຄອນ​ New York ​ໄດ້​ຖືກ​ປິດ​ລົງ.
ພາກຕາເວັນອອກສຽງເໜືອຂອງສະຫະລັດ ຮວມທັງນະຄອນ New York ແລະ Boston ໄດ້ປິດກິດຈະການທັງໝົດລົງ ໃນ ຂະນະທີ່ພາຍຸຫິມະຮ້າຍແຮງ ປົກຄຸມຂົງເຂດດັ່ງກ່າວ ລົມທີ່ແຮງກວ່າ 100 ກິໂລແມັດຕໍ່ຊົ່ວໂມງ ໄດ້ພັດຖະຫລົ່ມຂົງເຂດໃນຕອນກາງຄືນ ພ້ອມດ້ວຍຫິມະຕົກ ທີ່ມີການທຳນາຍວ່າຈະສູງເຖິງ 60 ຊັງຕີແມັດ ປົກຄຸມບໍລິເວນສ່ວນໃຫຍ່ ນະຄອນ Boston ອາດຈະມີຫິມະຕົກສູງເຖິງ 75 ຊັງຕີແມັດ ຫລືຫລາຍກວ່ານັ້ນ ເວລາທີ່ພາຍຸຫິມະ ຫົວນີ້ເຄື່ອນອອກສູ່ທະເລ ໃນວັນເສົາມື້ນີ້ ເຮືອນຊານບ້ານຊ່ອງ ແລະທຸລະກິດການຄ້າ ຫລາຍຮ້ອຍພັນບ່ອນບໍ່ມີໄຟຟ້າໃຊ້ ສາຍການບິນຫລາຍພັນຖ້ຽວໄດ້ຖືກຍົກເລີກ ແລະສະໜາມບິນນະຄອນ Boston ແລະ New York ໄດ້ຖືກປິດລົງ ລົດໄຟບໍ່ໄດ້ຮັບອະນຸຍາດ ໃຫ້ແລ່ນເຂົ້າຫລືອອກ ຈາກນະ ຄອນ Boston ແລະ New York ຖະໜົນຫົນທາງ ແມ່ນຂ້ອນຂ້າງງຽບສະຫງົບ ຍ້ອນມີການຫ້າມບໍ່ໃຫ້ຂັບລົດ ແລະການຈຳກັດຮັດແຄບອື່ນໆຢູ່ໃນສ່ວນໃຫຍ່ ຂອງຂົງເຂດ ອົງການພະຍາກອນອາກາດແຫ່ງຊາດ ກ່າວວ່າ ການເດີນທາງຈະມີແຕ່ໄພອັນຕະລາຍ ຖ້າຫາກບໍ່ແມ່ນເປັນໄປບໍ່ໄດ້ເລີຍ ບັນດາຜູ້ປົກຄອງລັດ New York, Massachusetts, Rhode Island, Connecticut ແລະ Maine ພາກັນປະກາດພາວະສຸກເສີນ ສະພາບການໃນລະຍະຮ້າຍແຮງສຸດຂອງພາຍຸ ຄາດວ່າຈະເປັນອັນຕະລາຍເຖິງຕາຍ ໂດຍທີ່ອຸນຫະພູມຈະຫຼຸດຕໍ່າກວ່າລະດັບນໍ້າກ້ອນ ມີລົມແຮງ ແລະເກືອບຈະແນມບໍ່ເຫັນຫຍັງໝົດ